Mosie van wantroue teen JHB-burgemeester teruggetrekMpho Phalatse, burgemeester van Johannesburg (Foto: Twitter) ŉ Mosie van wantroue teen Johannesburg se uitvoerende burgemeester, Mpho Phalatse, is Dinsdag teruggetrek. Die mosie sou Donderdag glo onwettig gedien het voor ŉ spesiale vergadering van die raad. Die veelpartyregering het die besluit deur die programkomitee verwelkom om die mosie teen die burgemeester en gevolglik die veelpartyregering te verwyder. Die staande reëls van die raad bepaal dat ŉ mosie toelaatbaar is indien ŉ saak nie in enige hof hangende is nie. Die mosie van wantroue in die burgemeester was dus ongeldig, omdat die mosie ŉ kwessie bevat wat tans in die hof dien. Phalatse sê die veelpartyregering sal nie die raad toelaat om onwettig bestuur te word volgens die nukke en grille van individue wat die wetgewende arm van die stad wil gebruik vir kwaadwillighede nie. “Die uitspraak in die hooggeregshof, wat bepaal het dat die verwydering van die veelpartyregering onwettig was, was duidelik dat die houer van mag te goeder trou moet optree en nie hul mag verkeerd moet aanwend nie. Diegene wat koorsagtig probeer om hierdie regering te verwyder, kan slegs beskou word in die konteks van ŉ behoefte om die begroting van R77,3 miljard te beheer – veral wat verskaffingskettingbestuur betref.” Phalatse sê sedert die veelpartyregering aan bewind is, het Johannesburg geleidelik al hoe beter begin lyk en voel. “Dit stel sommige mense natuurlik nie tevrede nie – veral nie voor die algemene verkiesing in 2024 nie. Alhoewel sommige mense verkeerdelik aangevoer het dat ons die hof genader het om die raad te bestuur, wil ons benadruk dat hierdie ŉ stryd is om die heerskappy van die reg en die integriteit van die raad se bestuur en administrasie, tot voordeel van inwoners en dienslewering.” Phalatse sê die kabinet het Dinsdagoggend vergader oor wat tydens die “onwettige regering van die ANC” gedoen en nie gedoen is nie. “Kortliks: dit wat vir eie belang gedoen is, en die dienslewering vir inwoners wat nie gedoen is nie. Sodra ons die kwessies gekonsolideer het, sal ons besonderhede verskaf aan die inwoners van Johannesburg.” Die veelpartyregering het reeds begin om besluite om te keer wat nie in belang van inwoners was nie. “Ons werk dag en nag om die stad weer op die regte koers te kry en om vir en met inwoners saam te werk.”